PMIndiaData/PMIndiaSum huggingface dataset:
இந்திய பட்டய கணக்காளர் நிறுவனம்- ரஷ்யாவின் தொழில்முறை கணக்காளர்கள் நிறுவனம்: புரிந்துணர்வு ஒப்பந்தத்திற்கு மத்திய அமைச்சரவை ஒப்புதல்

இந்திய பட்டய கணக்காளர் நிறுவனம் (ஐசிஏஐ) மற்றும் ரஷ்யாவின் தொழில்முறை கணக்காளர்கள் நிறுவனம் (ஐபிஏஆர்) இடையே புரிந்துணர்வு ஒப்பந்தம் மேற்கொள்வதற்கு பிரதமர் திரு நரேந்திர மோடி தலைமையில் நடைபெற்ற மத்திய அமைச்சரவைக் கூட்டத்தில் ஒப்புதல் அளிக்கப்பட்டுள்ளது. விவரங்கள்: இந்திய பட்டய கணக்காளர் நிறுவனம் (ஐசிஏஐ) மற்றும் ரஷ்யாவின் தொழில்முறை கணக்காளர்கள் நிறுவனம் (ஐபிஏஆர்) இடையே புரிந்துணர்வு ஒப்பந்தம் மேற்கொள்ள அனுமதி அளிக்கப்பட்டிருப்பதன் வாயிலாக, தொழில்முறை கணக்கியல் பயிற்சி, தொழில்முறை நெறிகள், தொழில்நுட்ப ஆராய்ச்சி, கணக்கியல் சார்ந்த அறிவை மேம்படுத்துதல், தொழில்முறை மற்றும் அறிவுசார் வளர்ச்சி ஆகிய துறைகளில் பரஸ்பர ஒத்துழைப்பு ஏற்பட உதவிகரமாக இருக்கும். அமலாக்க உத்தியும் இலக்குகளும்: கருத்துப் பரிமாற்றம், தொழில்முறை கணக்கியல் பயிற்சி; தொழில்முறை நெறிகள்; தொழில்நுட்ப ஆராய்ச்சி; கணக்காளர்களின் மேம்பாடு பற்றிய தகவல்கள் வாயிலாக கணக்கியல் தொழில்முறை சம்பந்தமான துறைகளில் ஒத்துழைப்பை வலுப்படுத்துவதை, முன்மொழியப்பட்டுள்ள புரிந்துணர்வு ஒப்பந்தம் நோக்கமாகக் கொண்டுள்ளது. கருத்தரங்கங்கள், மாநாடுகள் மற்றும் இரண்டு நிறுவனங்களுக்கும் பயனளிக்கும் வகையிலான இணை நடவடிக்கைகளின் வாயிலாக பரஸ்பர ஒத்துழைப்பை ஊக்குவிப்பதும், உலகளவில் இந்த தொழில்முறையை ஊக்குவிப்பதற்காக, இந்தியா மற்றும் ரஷ்யாவில் உள்ள கணக்கியல் தொழில்முறையின் வளர்ச்சி குறித்த தற்போதைய தகவல்களை எடுத்துரைப்பதும் இந்தப் புரிந்துணர்வு ஒப்பந்தத்தின் நோக்கம். தகவல் சார்ந்த ஆதரவை அளிக்கும் விதமாக, இரண்டு நிறுவனங்களின் இணையதளங்களுக்கும் இணைப்பு வசதி ஏற்படுத்தப்படும். மிகப்பெரிய தாக்கம்: ஐசிஏஐ உறுப்பினர்கள் ரஷ்யாவில் தொழில்முறை வாய்ப்புகளை பெறுவதற்கான சாத்தியக்கூறுகளுக்கும் ஐசிஏஐ மற்றும் ஐபிஏஆர் இடையேயான புரிந்துணர்வு ஒப்பந்தம் வழிவகை செய்யும். ஐசிஏஐ உறுப்பினர்கள் மற்றும் சம்பந்தப்பட்ட இரண்டு நிறுவனங்களின் சிறந்த நலனிற்காக, பரஸ்பர பயனுள்ள உறவுமுறையை மேம்படுத்துவதற்காக, இணைந்து பணியாற்றுவதே இந்தப் புரிந்துணர்வு ஒப்பந்தத்தின் நோக்கம் ஆகும். புரிந்துணர்வு ஒப்பந்தத்தின் மூலம், கணக்கியல் தொழில்முறையில் ஏற்றுமதி சார்ந்த சேவைகளை வழங்கி, ஐசிஏஐ, ரஷ்யாவுடனான கூட்டணியை மேலும் வலுப்படுத்த உதவும். பயன்கள்: ஐசிஏஐ உறுப்பினர்கள், நாடு முழுவதும் உள்ள பல்வேறு நிறுவனங்களில் நடுத்தர முதல் உயர்ந்த பதவிகளை வகிப்பதால், ஒரு நாட்டின் சம்பந்தப்பட்ட நிறுவனங்களில், முடிவுகள்/ கொள்கைகளை மேற்கொள்ளும் உத்திகளில் செல்வாக்கை பயன்படுத்தலாம். உலகம் முழுவதும் 45 நாடுகளில், 68 நகரங்களில் உள்ள பிரதிநிதி அலுவலகங்கள் மற்றும் தனது பரந்த கிளை இணைப்புகளின் மூலம், சம்பந்தப்பட்ட நாடுகளில் பின்பற்றப்படும் நடைமுறைகளை பகிர்ந்துகொள்ளும் முக்கிய பணியை மேற்கொள்வதில் ஐசிஏஐ உறுதி பூண்டுள்ளது. இவ்வாறு பகிர்வதன் மூலம், உலக நாடுகளில் பின்பற்றப்படும் சிறந்த நடைமுறைகளை இந்திய அரசு நடைமுறைப்படுத்தி, அதன் வாயிலாக அந்நிய முதலீடுகளை ஈர்க்கவும், இந்தியாவில் அமைப்புகளை நிறுவ ஊக்குவிக்கவும் உதவிகரமாக இருக்கும். இந்தப் புரிந்துணர்வு ஒப்பந்தத்தால் மத்திய பெரு நிறுவன விவகாரங்கள் அமைச்சகம், இந்திய பட்டய கணக்காளர் நிறுவனம் மற்றும் ரஷ்யாவின் தொழில்முறை கணக்காளர்கள் நிறுவனம் ஆகியவை பயன்பெறும். மேலும் விவரங்களுக்கு இந்த ஆங்கில செய்திக் குறிப்பைக் காணவும்: https://www.pib.gov.in/PressReleasePage.aspx?PRID=1748831 —–
நீர்வள மேலாண்மை மற்றும் மேம்பாட்டு ஒத்துழைப்பில் இந்தியா இஸ்ரேல் இடையே புரிந்துணர்வு ஒப்பந்தம் கையெழுத்து

பிரதமர் திரு நரேந்திர மோடி அவர்கள் தலைமையில் கூடிய மத்திய அமைச்சரவை, இந்தியா மற்றும் இஸ்ரேல் இடையே கையெழுத்திடப்பட்ட நீர்வள மேலாண்மை மற்றும் மேம்பாட்டு ஒத்துழைப்பு தொடர்பான புரிந்துணர்வு ஒப்பந்தத்துக்கு ஏற்பளித்தது. இந்த இரு தரப்பு ஒப்பந்தம் இரு நாடுகளிடையே, சிறந்த முறையில் நீரை பயன்படுத்துவது, நீர் பாசனம், உப்புநீரை சுத்திகரிப்பது, நீர் சேகரிப்பு ஆகியவற்றின் தொழில் நுட்பங்களில் பயனளிக்கும். இந்த புரிந்துணர்வு ஒப்பந்தத்தை நிறைவேற்ற இரு தரப்பிலும் ஒரு கூட்டு செயல்பாட்டுக் குழு ஏற்படுத்தப்படும். இந்தியா ஏற்கனவே, ஆஸ்திரேலியா, ருவாண்டா, கம்போடியா, ஈரான், ஈராக், பிஜி, சீனா மற்றும் பஹ்ரைன் ஆகிய நாடுகளோடு நீர் மேலாண்மை வளர்ச்சி கூட்டுறவு தொடர்பான ஒப்பந்தங்களில் கையெழுத்திட்டுள்ளது. பின்னணி மத்திய நீர்வளம், ஆறு வளர்ச்சி மற்றும் கங்கை புதுப்பிப்புத் துறை மற்ற நாடுகளோடு நீர் மேலாண்மை தொடர்பாக பரஸ்பர கூட்டுறவில் ஈடுபட்டு அதன் மூலம், பயிற்சிகள் நடத்துவது, அறிவியல் கண்காட்சிகள் நடத்துவது, நிபுணர்களை பரிமாறிக் கொள்வது, பயிற்சி அரங்குகள் நடத்துவது, போன்ற பணிகளில் ஈடுபட்டு வருகிறது. இஸ்ரேல் நாட்டுக்கு நீர் மேலாண்மையில் இருக்கும் நிபுணத்துவத்தை கணக்கில் கொண்டு, நீரை உபயோகமாக பயன்படுத்துவது, நீர்பாசனம், நீர் மறு பயன்பாடு, உப்புநீரை மாற்றுவது, போன்ற துறைகளில் இஸ்ரேலோடு ஒப்பந்தம் செய்து, அவர்களின் திறமையை பயன்படுத்திக் கொள்வது என்பதற்காக இந்த ஒப்பந்தம் மேற்கொள்ளப்பட்டுள்ளது.
லோடி பண்டிகையை முன்னிட்டு பிரதமர் வாழ்த்து

லோடி பண்டிகையை முன்னிட்டு நாட்டு மக்களுக்கு பிரதமர் திரு. நரேந்திர மோடி வாழ்த்து தெரிவித்துள்ளார். அனைவருக்கும் மகிழ்ச்சியான லோடி பண்டிகை வாழ்த்துகள். இந்த பண்டிகை உங்களுக்கு மகிழ்ச்சியையும், நல்ல ஆரோக்கியத்தையும் வளமையையும் வழங்கட்டும் என்று பிரதமர் குறிப்பிட்டுள்ளார்.
கேகே என்று பிரபலமாக அறியப்பட்ட சிறந்த பாடகரான கிருஷ்ணகுமார் குன்னத் மறைவுக்குப்  பிரதமர் இரங்கல் தெரிவித்துள்ளார்

கேகே என்று பிரபலமாக அறியப்பட்ட சிறந்த பாடகரான கிருஷ்ணகுமார் குன்னத் மறைவுக்குப் பிரதமர் திரு நரேந்திர மோடி ஆழ்ந்த இரங்கல் தெரிவித்துள்ளார். அவரது பாடல்கள் அனைத்து வயதினருக்கும் விரிவான உணர்வுகளை பிரதிபலிப்பதாக இருந்தன என்று திரு மோடி கூறியுள்ளார். இது குறித்து பிரதமர் ட்விட்டரில் கூறியிருப்பதாவது; “கேகே என்று பிரபலமாக அறியப்பட்ட சிறந்த பாடகரான கிருஷ்ணகுமார் குன்னத்தின் அகால மரணத்தால் துயரடைந்தேன். அவரது பாடல்கள் அனைத்து வயதினருக்கும் விரிவான உணர்வுகளை பிரதிபலிப்பதாக இருந்தன. அவரது பாடல்கள் மூலம் எப்போதும் அவரை நாம் நினைவுகூர்வோம். அவரது குடும்பத்தினருக்கும், ரசிகர்களுக்கும் இரங்கல்கள். ஓம் சாந்தி.”
பருவநிலை மாற்றத்துக்கான ஐ.நா. வரம்பிற்குட்பட்ட மாநாட்டில் கியோட்டோ உடன்படிக்கையின் இரண்டாவது வாக்குறுதி கால வரம்பை ஏற்றுக் கொள்வதற்கு மத்திய அமைச்சரவை ஒப்புதல்

பசுமைஇல்ல வாயு வெளியேற்றத்தைக் கட்டுப்படுத்தும் வகையிலான கியோட்டோ உடன்படிக்கையின்கீழ், இரண்டாவது வாக்குறுதி கால வரம்பை ஏற்றுக் கொள்வதற்கு பிரதமர் திரு.நரேந்திர மோடி தலைமையில் நடைபெற்ற மத்திய அமைச்சரவைக் கூட்டத்தில் ஒப்புதல் அளிக்கப்பட்டது. கியோட்டோ உடன்படிக்கையின் கீழ், இரண்டாவது வாக்குறுதி கால அளவு, 2012-ம் ஆண்டில் இறுதிசெய்யப்பட்டது. இதுவரை இரண்டாவது வாக்குறுதி கால அளவை 65 நாடுகள் ஏற்றுக் கொண்டுள்ளன. வானிலை மாற்ற விவகாரங்களில் சர்வதேச அளவில் ஒருமித்த கருத்தை உறுதிப்படுத்துவதில் இந்தியா மிகவும் முக்கிய பங்கு வகித்துவருகிறது. இந்நிலையில், மத்திய அமைச்சரவையின் இந்த முடிவு, சுற்றுச்சூழல் பாதுகாப்பு மற்றும் வானிலையை எதிர்கொள்ளும் சர்வதேச நாடுகளின் செயல்பாடுகளுக்கு இந்தியா தலைமை வகிப்பதை வெளிப்படுத்துகிறது. கியோட்டோ உடன்படிக்கையை இந்தியா ஏற்றுக் கொள்வதன் மூலம், மற்ற வளரும் நாடுகளும் இதனை ஏற்றுக் கொள்வதை ஊக்குவிக்கும். இந்த வாக்குறுதியின் காலகட்டத்தில் செயல்படுத்தப்படும் தூய்மை மேம்பாட்டு வழிமுறை (CDM) திட்டங்களுடன் நீடித்த வளர்ச்சிக்கான நடவடிக்கைகளால், முதலீடுகளையும் இந்தியா ஈர்க்கும். வானிலை மாற்றத்துக்கான ஐக்கிய நாடுகள் வழிமுறை உடன்பாடு (UNFCC), சுற்றுச்சூழலில் பசுமை இல்ல வாயுக்கள் பரவலை, வானிலை அமைப்பில் குறைவான தாக்கத்தை ஏற்படுத்தும் அளவுக்கு வைத்திருக்க கோருகிறது. சுற்றுச்சூழலில் பசுமைஇல்ல வாயுக்கள் அதிக அளவில் இருப்பதற்கு வளர்ந்த நாடுகளே காரணம் என்பதை கியோட்டோ உடன்படிக்கை ஏற்றுக் கொள்கிறது. எனவே, வாயுவை கட்டுப்படுத்த வளர்ந்த நாடுகளுக்கு கட்டுப்பாடு விதிப்பதுடன், வளரும் நாடுகளுக்கு வளர்ந்த நாடுகள் நிதி ஆதாரங்களை வழங்குவதுடன், தொழில்நுட்பங்களை வழங்கவும் கியோட்டோ உடன்படிக்கை வழிவகை செய்கிறது. கியோட்டோ உடன்படிக்கையின்படி, இந்தியா போன்ற வளரும் நாடுகளுக்கு வாயுவை கட்டுப்படுத்துவதற்கு கட்டாய வரம்பு எதுவும் நிர்ணயிக்கப்படவில்லை. பின்னணி கியோட்டோ உடன்படிக்கை, 1997-ம் ஆண்டில் நிறைவேற்றப்பட்டது. முதலாவது வாக்குறுதி காலம் 2008-ம் ஆண்டு முதல் 2012-ம் ஆண்டு வரையானது ஆகும். டோஹாவில் 2012-ல் நடந்த மாநாட்டில், கியோட்டோ உடன்படிக்கையில், இரண்டாவது வாக்குறுதி காலத்தை (டோஹா சட்டத்திருத்தம்) 2013-ம் ஆண்டு முதல் 2020-ம் ஆண்டு வரை நிர்ணயிக்க திருத்தம் செய்யப்பட்டது. டோஹா சட்டத் திருத்தத்தின்படி, சுயவிருப்பம் என்ற வழிமுறைகளின் அடிப்படையில், வளர்ந்த நாடுகள் தங்களது வாக்குறுதிகளை செயல்படுத்தத் தொடங்கியுள்ளன. 2020-ம் ஆண்டுக்கு முந்தைய காலத்தில், வானிலை மாற்றத்துக்கான நடவடிக்கைகளை வளர்ந்த நாடுகள் மேற்கொள்ள வேண்டியதன் அவசியத்தை இந்தியா எப்போதுமே வலியுறுத்தி வருகிறது. இதுதவிர, உடன்பாட்டின் வழிமுறைகள் மற்றும் கொள்கைகள் அடிப்படையில் வானிலை நடவடிக்கைகளை வலியுறுத்தி வருகிறது. அதாவது, சமத்துவ கொள்கையை பின்பற்றுவது, பொதுவானது, அதேநேரத்தில், திறனுக்கு ஏற்ற வகையில் பொறுப்புகள் வேறுபாடு (CBDR & RC) என்பது போன்ற கொள்கைகளின்படி செயல்பட இந்தியா வலியுறுத்தி வருகிறது.
இந்தியா மற்றும் வங்காளதேசம் இடையே விண்வெளி ஆராச்சியில் ஒத்துழைப்பு தொடர்பாக கையெழுத்தான புரிந்துணர்வு ஒப்பந்தம் குறித்து மத்திய அமைச்சரவைக்கு விளக்கம்.

பிரதமர் திரு நரேந்திர மோடி அவர்கள் தலைமையில் கூடிய மத்திய அமைச்சரவையிடம், இந்தியா மற்றும் வங்காளதேசம் இடையே விண்வெளி ஆராய்ச்சியில் ஒத்துழைப்பு தொடர்பாக கையெழுத்தான புரிந்துணர்வு ஒப்பந்தம் குறித்து எடுத்துரைக்கப்பட்டது. இந்த ஒப்பந்தம் ஏப்ரல் 2017ல், புது தில்லியில் கையெழுத்தானது. இந்த புரிந்துணர்வு ஒப்பந்தத்தின் மூலம், இந்தியா மற்றும் வங்காளதேசம் நாடுகள், விண்வெளி அறிவியல், தொழில்நுட்பம் பூமி தொலை உணர்வு, செயற்கைக் கோள் தொடர்பு, செயற்கைக் கோள் அடிப்படையிலான போக்குவரத்து, கோள்களின் அறிவியல், செயற்கைக் கோள் பயன்பாடு, விண்வெளி தொழில்நுட்பம் ஆகியவற்றில் ஒத்துழைப்பு மேற்கொள்ளும். இந்தியாவின் விண்வெளித் துறை, இந்திய விண்வெளி ஆராய்ச்சிக் கழகம் மற்றும் வங்காளதேச நாட்டின் தொலைத் தொடர்பு ஒழுங்குமுறை குழு ஆகிய இரு அமைப்புகளை சேர்ந்த அதிகாரிகளைக் கொண்ட ஒரு கூட்டு பணிக் குழு உருவாக்கப்பட்டு இந்த புரிந்துணர்வு ஒப்பந்தத்தை செயல்படுத்த பணியாற்றும். விண்வெளி ஆராய்ச்சி, பூமி தொலை உணர்வு, செயற்கைக் கோள் தொடர்புகள், விண்வெளி அறிவியல் மற்றும் விண்வெளியில் புதிய ஆராய்ச்சிகள் ஆகியவற்றுக்கு இந்த புரிந்துணர்வு ஒப்பந்தம் பெரும் ஊக்கத்தை அளிக்கும். இந்த புரிந்துணர்வு ஒப்பந்தத்தை செயல்படுத்துவதற்கான நிதி ஆதாரங்களை சம்பந்தப்பட்ட நாடுகளின் துறைகள் அந்தந்த நாடுகளின் சட்ட விதிகளுக்கு உட்பட்டும், அந்த நாடுகளின் நிதிநிலை அறிக்கையில் நிதி ஒதுக்கீட்டுக்கு உட்பட்டும் வழங்கும். இந்த புரிந்துணர்வு ஒப்பந்தத்தின் அடிப்படையில் உருவாக்கப்படும் திட்டங்கள் வணிக நோக்கம் அல்லாமலோ அல்லது வணிக நோக்கத்திலோ உருவாக்கலாம். அல்லது இரு நாடுகளும் வருவாயை பகிர்ந்து கொள்ளும் வகையிலும் உருவாக்கலாம். விண்வெளித் துறையில் கூட்டு நடவடிக்கைகள் மூலமாக மனித குலத்துக்கு பயனளிக்கும் வகையில் இந்த புரிந்துணர்வு ஒப்பந்தம் உருவாக்கப்பட்டுள்ளது. இதனால், இந்த பிராந்தியம் மற்றும் இரு நாடுகளின் அனைத்துப் பகுதிகளும் பயன்பெறும். பின்னணி : இந்தியா மற்றும் வங்காளதேசம் நாடுகள் விண்வெளி ஆராய்ச்சியில் ஒத்துழைப்பு மேற்கொள்ள பரஸ்பர விருப்பம் தெரிவித்துள்ளன. இதற்காக புரிந்துணர்வு ஒப்பந்தத்துக்கான வரைவை வங்காளதேசம், அந்நாட்டில் உள்ள இந்திய தூதரகம் மற்றும் வெளியுறவுத் துறை அமைச்சகத்திடம் ஆகஸ்ட் 2016ல் அளித்தது. இது அமைச்சகத்தால் பரிசீலிக்கப்பட்டு, வங்காளதேசம் நாடு டிசம்பர் 2016ல் இதற்கு ஒப்புதல் அளித்தது. இந்தப் பின்னணியில் 8 ஏப்ரல் 2017 அன்று புதுதில்லியில், அமைதி நோக்கத்துக்காக விண்வெளி ஆராய்ச்சியில் ஒத்துழைப்பு என்ற அடிப்படையில் புதுதில்லியில் புரிந்துணர்வு ஒப்பந்தம் கையெழுத்தானது.
சுயசார்பு இந்தியா புத்தாக்க சவால் செயலியை பிரதமர் தொடங்கி வைத்தார்

பிரதமர் திரு. நரேந்திர மோடி, ஏற்கனவே மக்கள் பயன்படுத்தி வரும் இந்திய செயலிகளைக் கண்டறிந்து, அந்தந்தப் பிரிவுகளில் உலகத்தரம் வாய்ந்த செயலிகளை உருவாக்கும் வகையில், அவற்றின் ஆற்றலை அளவிடுவதில் கவனம் செலுத்தும் சுயசார்பு இந்தியா புத்தாக்க சவால் செயலியை தொடங்கி வைத்தார். ‘’ உலகத்தரம் வாய்ந்த மேட் இன் இந்தியா செயலிகளை உருவாக்குவதில் , தொழில்நுட்ப மற்றும் ஸ்டார்ட் அப் தொழில் முனைவோர் இடையே பெரும் ஊக்கம் தற்போது காணப்படுகிறது. அவர்களது சிந்தனைகளுக்கும், பொருள்களுக்கும் ஊக்கமளிக்கும் வகையில், @GoI_MeitY and @AIMtoInnovate ஆகியவை சுயசார்பு இந்தியா புத்தாக்க சவால் செயலியை தொடங்கியுள்ளன. உங்களிடம் இது போன்ற செயல்படுத்தும் பொருள் இருந்தாலோ அல்லது இதுபோன்ற பொருள்களை உருவாக்கும் தொலைநோக்கும், வல்லமையும் உங்களிடம் இருப்பதாகக் கருதினாலோ, இது உங்களுக்கான சவாலாகும். தொழில்நுட்ப சமுதாயத்தைச் சேர்ந்த எனது நண்பர்கள் அனைவரையும் இதில் பங்கேற்குமாறு நான் கேட்டுக்கொள்கிறேன்’’, என்று பிரதமர் கூறினார்.
இந்தூரில் திடக் கழிவு அடிப்படையிலான சாண எரிவாயு ஆலையை பிப்ரவரி 19ம் தேதி பிரதமர் தொடங்கி வைக்கிறார்

இந்தூரில் சாண எரிவாயு ஆலையை பிரதமர் திரு நரேந்திர மோடி, பிப்ரவரி 19ம் தேதி காணொலி காட்சி மூலம் தொடங்கி வைக்கிறார். ‘‘குப்பைகள் இல்லா நகரங்களை’’ உருவாக்கும் தொலைநோக்கோடு, இரண்டாம் கட்ட தூய்மை இந்தியா திட்டத்தை பிரதமர் சமீபத்தில் தொடங்கி வைத்தார். வள ஆதாரத்தை அதிகளவில் மீட்க, ‘‘கழிவை பணமாக்கும் மற்றும் ‘‘சுழற்சி பொருளாதாரம்’’ என்ற மேலோட்டமான கொள்கைகளின் கீழ் இத்திட்டம் அமல்படுத்தப்பட்டு வருகிறது. இது இந்தூர் உயிரி எரிவாயு ஆலையில் நிரூபணமாகியுள்ளது. இந்த ஆலை, நாள் ஒன்றுக்கு 550 டன் பிரிக்கப்பட்ட மட்கும் குப்பைகளை சுத்திகரிக்கும். இந்த ஆலை, நாள் ஒன்றுக்கு சுமார் 17,000 கிலோ இயற்கை எரிவாயுவையும், 100 டன் இயற்கை உரத்தையும் உற்பத்தி செய்யும் என எதிர்பார்க்கப்படுகிறது. கழிவு முற்றிலும் வெளியேறாது வகையில் இந்த ஆலை உருவாக்கப்பட்டுள்ளது. மேலும், இத்திட்டம் பலவிதமான சுற்றுச்சூழல் பலன்களை வழங்கும் என எதிர்பார்க்கப்படுகிறது. அதாவது, பசுமை இல்ல வாயுக்கள் வெளியேற்றத்தை குறைக்கும், இயற்கை உரத்தை வழங்குவதோடு, பசுமை எரிசக்தியையும் வழங்கும். இத்திட்டத்தை அமல்படுத்துவதற்காக, இந்தூர் நகராட்சி, இந்தூர் தூய்மை எரிசக்தி நிறுவனம், இந்தோ சுற்றுச்சூழல் ஒருங்கிணைந்த தீர்வுகள் நிறுவனம்(IEISL) ஆகியவற்றை பொதுத்துறை மற்றும் தனியார் பங்களிப்பு மூலம் உருவாக்கியது. இதற்கு ஐஇஐஎஸ்எல் நிறுவனம் ரூ.150 கோடியை 100 சதவீத முதலீடாக செய்துள்ளது. இந்த ஆலை உற்பத்தி செய்யும் இயற்கை வாயுவில் குறைந்தது 50 சதவீதத்தை இந்தூர் நகராட்சி கொள்முதல் செய்யும். இந்த எரிவாயு நகர பேருந்துகளில் எரிபொருளாக பயன்படுத்தப்படும். இந்த நடவடிக்கை, முதல் முறையாக மேற்கொள்ளப்பட்டுள்ளது. மீதமுள்ள எரிவாயு வெளிசந்தையில் விற்கப்படும். இந்த ஆலை உற்பத்தி செய்யும் இயற்கை உரம், விவசாயம் மற்றும் தோட்டக்கலை பயன்பாட்டில் ரசாயாண உரங்களுக்கு மாற்றாக பயன்படுத்த உதவும்.
பிரதமர் திரு. நரேந்திர மோடி ஆஸ்திரேலிய பிரதமருடன் தொலைபேசியில் கலந்துரையாடல்

பிரதமர் திரு. நரேந்திர மோடி ஆஸ்திரேலியப் பிரதமர் மாண்புமிகு ஸ்காட் மோரிசனுடன் இன்று தொலைபேசியில் கலந்துரையாடினார். தற்போதைய கொவிட்-19 நோய்த் தொற்று பாதிப்பு குறித்து இரு தலைவர்களும் பேசினர். இரு அரசுகள் சார்பிலும் தங்கள் நாடுகளில் கையாளப்படும் அணுகுமுறைகள் பற்றியும் அவர்கள் கருத்துகளைப் பகிர்ந்து கொண்டனர். சுகாதார நெருக்கடியான சூழ்நிலையில் இரு தரப்பிலும் அனுபவங்களைப் பகிர்ந்து கொள்வதன் முக்கியத்துவம் குறித்து இருவரும் ஒருமித்த கருத்து தெரிவித்தனர். கூட்டு ஆராய்ச்சி முயற்சிகளில் ஈடுபட வேண்டியதன் முக்கியத்துவம் பற்றியும் பேசினர். பயணக் கட்டுப்பாடுகள் காரணமாக இந்தியாவில் ஆஸ்திரேலியர்கள் யாராவது தங்கியிருக்க நேரிட்டிருந்தால் அவர்களுக்குத் தேவையான உதவிகளைச் செய்ய இந்தியா தயாராக இருக்கிறது என்று பிரதமர் திரு. மோடி தெரிவித்தார். அதேபோல ஆஸ்திரேலியாவில் உள்ள மாணவர்கள் உள்ளிட்ட இந்தியர்கள் ஆஸ்திரேலிய சமுதாயத்தின் முக்கியமான அங்கமாக தொடர்ந்து நீடிப்பார்கள் என்று ஆஸ்திரேலிய பிரதமர் மாண்புமிகு மோரிசன் உறுதியளித்தார். இப்போதைய சுகாதார நெருக்கடிக்குத் தீர்வு காண்பதில் இப்போது கவனம் செலுத்தினாலும், இந்திய – பசிபிக் பிராந்தியம் உள்ளிட்ட, இந்திய – ஆஸ்திரேலிய பங்களிப்பு நிலையை பரவலாக ஆக்குவதில் கவனம் செலுத்துவது என்பதிலும் இரு தலைவர்களும் ஒருமித்த கருத்து தெரிவித்தனர்.
பத்மஸ்ரீ விருது பெற்ற டாக்டர் சுஷோவன் பந்தோபாத்யாய மறைவுக்கு பிரதமர் இரங்கல்

பத்மஸ்ரீ விருது பெற்ற டாக்டர் சுஷோவன் பந்தோபாத்யாய மறைவு குறித்து பிரதமர் திரு நரேந்திர மோடி ஆழ்ந்த வேதனையை வெளியிட்டுள்ளார். இது குறித்து பிரதமர் வெளியிட்டுள்ள ட்விட்டர் பதிவில் கூறியிருப்பதாவது; "டாக்டர் சுஷோவன் பந்தோபாத்யாய சிறந்த மனித நேயத்தை வெளிப்படுத்தினார். ஏராளமானவர்களை அன்பு மற்றும் கருணை உள்ளத்துடன் குணப்படுத்திய அவர், நீண்ட காலத்திற்கு நினைவு கூரப்படுவார். பத்ம விருதுகள் வழங்கும் விழாவில் அவருடன் நான் கலந்துரையாடல் நடத்தியதை நினைவு கூர்கிறேன். அவரது மறைவால் மிகுந்த வேதனை அடைந்த நான், அவரது குடும்பத்தினருக்கும், அனுதாபிகளுக்கும் ஆழ்ந்த அனுதாபத்தை தெரிவித்துக் கொள்கிறேன். ஓம் சாந்தி."
ராஜேந்திரா மத்திய வேளாண் பல்கலைக்கழகம் என்ற பெயரை டாக்டர் ராஜேந்திரபிரசாத் மத்திய வேளாண் பல்கலைக்கழகம் என் மாற்றுவதற்கான அதிகாரப்பூர்வ திருத்த மசோதாவுக்கு மத்திய அமைச்சரவை ஒப்புதல்

பிரதமர் திரு நரேந்திர மோடி தலைமையிலான அமைச்சரவை ராஜேந்திரா மத்திய வேளாண் பல்கலைக்கழகம் என்ற பெயரை டாக்டர் ராஜேந்திரபிரசாத் மத்திய வேளாண் பல்கலைக்கழகம் என் மாற்றுவதற்கான அதிகாரப்பூர்வ திருத்த மசோதாவுக்கு உண்மைநிலை அடிப்படை பின்னேற்பு ஒப்புதல் அளித்தது. வேளாண்மை மற்கும் அது சார்ந்த விஞ்ஞானத்தில் கற்பித்தல் சிறப்பு நிலை அடைதல், கற்றுப் பயிற்சி பெற்ற மனித ஆற்றல் உருவாக்குதல் ஆகிய நோக்கங்களை நிறைவேற்றுவதற்கு பூசாவில் டாக்டர் ராஜேந்திரப் பிரசாத் மத்திய வேளாண் பல்கலைக்கழகம் உருவாக்கப்பட்டது. இப்பல்கலைக் கழகம் நுட்பத் திறன்பெற்ற மனித ஆற்றல் குறைபாட்டை நிவர்த்திக்கவும் அடிப்படை வசதியை மேம்படுத்தவும் கால்நடை வளர்ப்பு, தோட்டக்கலை, மீன் வளர்ப்பு உள்ளிட்ட வேளாண் மேம்பாட்டு நடவடிக்கைகளுக்கு பங்களிக்கவும் உதவும். தற்போதுள்ள கல்லூரிகள் விவசாயிகளுக்கு புதிய தொழில்நுட்பங்களை வழங்கி இந்த மண்டலத்தில் வேளாண் உற்பத்தி மற்றும் உற்பத்தித் திறனை மேம்படுத்துவதில் உறுதுணையாக இருக்கும்.
புயல் மற்றும் மின்னல் தாக்கிய சம்பவங்களால் பிகாரின் பல்வேறு மாவட்டங்களில் நேரிட்ட உயிரிழப்பிற்கு பிரதமர் இரங்கல்

புயல் மற்றும் மின்னல் தாக்கிய சம்பவங்களால் பிகாரின் பல்வேறு மாவட்டங்களில் நேரிட்ட உயிரிழப்பிற்கு பிரதமர் திரு நரேந்திர மோடி இரங்கல் தெரிவித்துள்ளார். உள்ளூர் நிர்வாகம் மீட்பு நடவடிக்கைகளை துரிதமாக மேற்கொண்டு வருவதாக அவர் தெரிவித்தார். பிரதமர் வெளியிட்ட சுட்டுரைச் செய்தியில் தெரிவித்திருப்பதாவது: “பிகாரின் பல்வேறு மாவட்டங்களில் ஏற்பட்ட புயல் மற்றும் மின்னல் தாக்கிய சம்பவங்களில் ஏராளமானோர் உயிரிழந்திருப்பது மிகுந்த வருத்தமளிக்கிறது. இந்த ஈடு செய்ய முடியாத இழப்பை தாங்கிக் கொள்ளும் வலிமையை உயிரிழந்தவர்களின் குடும்பத்தினருக்கு இறைவன் வழங்கட்டும். மாநில அரசின் கண்காணிப்பின் கீழ், உள்ளூர் நிர்வாகம் மீட்பு மற்றும் நிவாரணப் பணிகளை துரிதமாக மேற்கொண்டு வருகிறது.”
ஆப்கானிஸ்தானின் தேசிய நல்லிணக்க உயர் கவுன்சிலின் தலைவர் டாக்டர் அப்துல்லா அப்துல்லாவுடன் பிரதமர் சந்திப்பு

பிரதமர் திரு நரேந்திர மோடி, ஆப்கானிஸ்தானின் தேசிய நல்லிணக்க உயர் கவுன்சிலின் தலைவர் டாக்டர் அப்துல்லா அப்துல்லாவை, தில்லியில் இன்று சந்தித்தார். இந்தியா-ஆப்கன் உறவுகளை நீண்ட காலத்துக்கு மேலும் வலுப்படுத்த, பிரதமர் மீண்டும் உறுதியளித்தார். ——
குடியரசுத் தலைவர் மாளிகை அருங்காட்சியகத்தின் இரண்டாம் பிரிவை பிரதமர் துவக்கி வைத்தார்

குடியரசுத் தலைவர் மாளிகை அருங்காட்சியகத்தின் இரண்டாம் பிரிவை பிரதமர் திரு. நரேந்திர மோடி இன்று துவக்கி வைத்தார். இந்த நிகழ்ச்சியில் குடியரசுத் தலைவர் திரு. பிரணாப் முகர்ஜி, குடியரசுத் துணை தலைவர் திரு. ஹமீத் அன்சாரி மற்றும் பல பிரமுகர்கள் இந்த நிகழ்ச்சியில் கலந்து கொண்டனர். இந்த நிகழ்ச்சியில் பேசிய பிரதமர், இந்த தருணத்தில் வெளியிடப்படும் “உரைகள்” வரலாற்றில் இடம் பெரும் என்று கூறினார். இந்த அருங்காட்சியகம் இன்று துவக்கபடுவது மூலம் பழைய நினைவுகள் உயிர் பெரும். குடியரசுத் தலைவர் முகர்ஜி நம் நாட்டுக்கு ஆற்றிய பங்கு எண்ணற்றவை என்று பிரதமர் குறிப்பிட்டார். பல்வேறு அரசியல் சூழலில் இருந்து வந்தவர் எவ்வறு ஒன்றிணைந்து பணி புரிய முடியும் என்று குடியரசுத் தலைவர் முகர்ஜியிடம் கற்றுக்கொள்ள முடியும் என்று கூறினார். புதுப்பிக்கதக்க எரிசக்தி, நீர் சேமிப்பு, டிஜிட்டல் இந்திய என அனைத்து முயற்சிகளும் குடியரசுத் தலைவர் மாளிகையில் செயல்படுத்தப்பட்டுள்ளது என்று பிரதமர் தெரிவித்தார்.
பிரதமர் திரு. பெஞ்சமின் நேதன்யாஹூவிற்கு பிரதமரின் பரிசுகள்

பிரதமர் திரு. நரேந்திர மோடி அவர்கள், இஸ்ரேல் பிரதமர் திரு. பெஞ்சமின் நேதன்யாஹூ அவர்களுக்கு கேரளாவை சேர்ந்த இந்தியாவின் நீண்ட யூத வரலாற்றில் முக்கிய கலைப்பொருட்களாக கருதப்படும் நினைவு பொருட்களின் 2 ஜோடி மாதிரிகளை பரிசளித்தார். பல்வேறு செப்பு தகடுகளை கொண்ட இரண்டு ஜோடிகளாலான அவை, 9-10 நூற்றாண்டில் எழுதப்பட்டவை என நம்பப்படுகிறது. முதல் ஜோடி செப்புத் தகடுகள் இந்தியாவில் கொச்சியில் உள்ள யூதர்களுக்கால் நேசிக்கப்படுபவையாகும். அவை, இந்து அரசர், சேரமான் பெருமாள் (பாஸ்கர ரவி வர்மா என பெரும்பாலும் குறிப்பிடப்படுவர், யூத தலைவரான ஜோசப் ரப்பான் என்பவருக்கு பாரம்பரிய அரசு சலுகைகள் மற்றும் தனியுரிமைகளை வழங்குவதை குறிக்கும் சாசனமாக கருதப்படுகிறது. பாரம்பரியமான யூதர்களின் கணக்கின்படி, ஜோசப் ரப்பான் பின்னர், கிரங்கனூருக்கு இணையான இடம் என கருதப்பட்ட இடமான ஷிங்லி இளவரசர் என முடிசூட்டப்பட்டார், கொச்சி மற்றும் மலபாரில் உள்ள பல்வேறு இடங்களுக்கு செல்வதற்கு முன்பு, யூதர்கள் பல நூற்றாண்டுகளாக சமய மற்றும் கலாச்சார தன்னாட்சி உரிமையை கிரங்கனூரில் அனுபவித்து வந்தனர். ஒரு சமயம், உள்ளூர் யூதர்கள், புனித இடம் மற்றும் “இரண்டாவது ஜெருசலேம்” என நினைவுக் கூர்ந்து ஷிங்லி/கிரங்கனூரின் ஒரு பிடி மண்ணை ஒவ்வொரு சவப்பெட்டியிலும் வைத்தனர். இந்த தட்டுகளின் மாதிரிகள், கொச்சி, மட்டன்சேரியில் உள்ள பரதேசி ஸைனகோகின் (திருக்கூட்டம்) ஒத்துழைப்புடன் தயாரிக்கப்பட்டது. இரண்டாவது ஜோடி செப்புத் தட்டுகள், இந்தியாவுடனான யூத வணிகம் குறித்த முந்தைய ஆவணமாக நம்பப்படுகிறது. இந்த தட்டுகள், உள்ளூர் இந்து அரசர் உள்ளூர் தேவாலயத்திற்கு நிலம் மற்றும் வரிச் சலுகைகளை வழங்கியதையும் மற்றும் கொல்லம், மேற்கு ஆசியா மற்றும் இந்திய வணிக கூட்டுக்கள் குறித்து தெரிவிக்கிறது. இஸ்லாமியர்கள், கிறித்தவர்கள், ஜோராஸ்டிரியன்கள் உள்ளிட்ட மேற்கு ஆசிய மன்றங்கள் மற்றும் யூத குழுவினர், ஜுடியோ-பாரசீக மற்றும் அரபிக் மற்றும் பஹ்லபி (மத்திய பாரசீக)-ல் கையொப்பமிட்டுள்ளனர். இந்த தட்டுகளில் அவர்களது கையொப்பது, மொழி பரிசயமற்ற உள்ளூர் தொழிலாளரால் பொறிக்கப்பட்டுள்ளதாக காணப்படுகிறது. இந்தத் தட்டுகளின் மாதிரி, கேரளா, திருவில்லாவில் உள்ள மலங்காரா மார் தோமா சிரியன் தேவலாயம் ஒத்துழைப்புடன் தயாரிக்கப்பட்டது. இது தவிர, பிரதமர், பிரதமர் திரு.நேதன்யாஹூவிற்கு, கேரளாவில் உள்ள யூத சமூகத்தினர் அளித்த டோரா சுருளையும் பரிசளித்தார். நூறாண்டுகளுக்கு முன்பாக கையெழுத்தால் எழுதப்பட்ட இச்சுருள், 1568-ம் ஆண்டு கட்டப்பட்ட கொச்சியில் உள்ள ஸைனகோகிற்கு (திருக்கூட்டம்) அர்ப்பணிக்கப்பட்டதாகும். மரப்பெட்டியில் மரத் துண்டுகளால் இணைக்கப்பட்டு, வெள்ளித் தகடு மற்றும் தங்கத் தகட்டிலான மலர் அலங்காரத்துடன் கூடிய உலோக கீரிடத்துடன் கூடிய டோரா, தென்னிந்தியாவின் விளக்குகள் மற்றும் அலங்கார பிரதிபலிப்புகளை கொண்டுள்ளது.
இந்திய – ஜெர்மனி தலைவர்கள் காணொலி மூலம் கலந்துரையாடல்

பிரதமர் திரு. நரேந்திர மோடி காணொலி மூலமாக ஜெர்மன் அதிபர் டாக்டர் ஏஞ்சலா மெர்க்கலுடன் இன்று கலந்துரையாடினார். உலக அரங்கிலும், ஐரோப்பாவிலும் வலுவான, நிலையான தலைமையை அளித்து வருவதற்காக அதிபர் மெர்க்கெலுக்கு பிரதமர் பாராட்டு தெரிவித்தார். மேலும், இந்திய – ஜெர்மனி ராணுவ பங்களிப்பு வளர்ச்சிக்கு வழிகாட்டுவதற்காக நன்றி தெரிவித்துக் கொண்டார். கோவிட்-19 பெருந்தொற்று நோய் பாதிப்பைக் கையாளுதல், இருதரப்பு உறவுகள், பிராந்திய மற்றும் உலக அளவிலான பிரச்சினைகள், குறிப்பாக இந்தியா – ஐரோப்பிய யூனியன் உறவுகள் உள்ளிட்ட பரஸ்பர முக்கியத்துவமான விஷயங்கள் குறித்து இரு தலைவர்களும் பேசினர். தடுப்பு மருந்து தயாரிப்பில் இந்தியாவில் ஏற்பட்டுள்ள முன்னேற்றங்கள் குறித்து மெர்க்கெலிடம் விளக்கிய பிரதமர், உலக நன்மைக்காக தன்னுடைய திறன்களை அளிப்பதில் இந்தியாவின் உறுதியை தெரிவித்துக் கொண்டார். ஜெர்மனி மற்றும் இதர ஐரோப்பிய நாடுகளில், உருமாற்றம் பெற்ற வைரஸ் பரவுதலை ஆரம்பத்திலேயே கட்டுப்படுத்துவதில் ஜெர்மனி வெற்றி காண பிரதமர் நல்வாழ்த்துகளைத் தெரிவித்துக் கொண்டார். சர்வதேச சூரியசக்தி கூட்டமைப்பில் சேருவது என ஜெர்மனி முடிவு செய்திருப்பதை பிரதமர் வரவேற்றார். பேரிடரைத் தாங்கும் கட்டமைப்புகளை உருவாக்குவதற்கான கூட்டமைப்பு என்ற அமைப்பின் கீழ் ஜெர்மனியுடன் கூட்டு முயற்சிகளை மேலும் பலப்படுத்த பிரதமர் விருப்பம் தெரிவித்தார். இந்தியாவுக்கும் ஜெர்மனிக்கும் இடையே இருதரப்பு உறவுகள் தொடங்கியதன் 70வது ஆண்டாக இந்த ஆண்டு இருப்பதாகவும், இரு நாடுகளுக்கும் இடையில் உத்திசார் கூட்டுறவின் 20வது ஆண்டாக இருப்பதாகவும் உரையாடலின்போது குறிப்பிடப்பட்டது. இவை தொடர்பாக உயர்விருப்ப இலக்கு குறித்த செயல்திட்டத்தை உருவாக்க 2021-ல் விரைவில் ஒரு தேதியில் ஆறாவது அரசுகள் இடையிலான ஆலோசனைக் கூட்டத்தை நடத்த இரு தலைவர்களும் ஒப்புக்கொண்டனர். மேலும் விவரங்களுக்கு :https://pib.gov.in/PressReleasePage.aspx?PRID=1686612 —–
தீபாவளிப் பண்டிகை – பிரதமர் வாழ்த்து

தீபாவளிப் பண்டிகையை முன்னிட்டு பிரதமர் திரு. நரேந்திர மோடி நாட்டு மக்களுக்கு வாழ்த்து தெரிவித்துள்ளார். “இனிய தீபாவளி வாழ்த்துகள்! இந்த பண்டிகை அனைவரின் வாழ்விலும் மகிழ்ச்சி, ஆரோக்கியம் மற்றும் செழிப்பை அளிக்கட்டும்” என்று பிரதமர் தனது வாழ்த்து செய்தியில் தெரிவித்துள்ளார்.